Jong man sit lank ná hy drie haweloses vermoorArgieffoto ŉ 18-jarige man is in die Virginia-streekshof in die Vrystaat gevonnis nadat hy drie hawelose mans in Maart 2016 vermoor het. Mokete Samuel Fane (18) is Donderdag tot 45 jaar tronkstraf gevonnis nadat hy skuldig bevind is op aanklag dat hy drie hawelose mans tydens die naweek van 6 Maart 2016 vermoor het. Hy is tot 15 jaar tronkstraf vir elk van die moorde gevonnis, het die polisie Dinsdag gesê. “Die drie mans is die naweek van 6 Maart 2016 dood aangetref op verskillende plekke in Virginia,” het sers. Mamello Mokhuoane, woordvoerder van die polisie, gesê. “Die eerste slagoffer is die Sondagoggend omstreeks 06:30 in ŉ plas bloed, halfkaal en met sy skoene langs hom, buite die Virginia-poskantoor gevind. Die polisie en nooddienste is na die toneel ontbied en hy is dood verklaar. Hy was ŉ swart man, tussen 25 en 35 jaar oud.” Die tweede slagoffer was ŉ wit man, moontlik tussen 30 en 35 jaar oud. “Hy is buite die FNB gevind en is ook op die toneel dood verklaar. ŉ Groot klip met bloedvlekke daarop is langs hom gevind. Die woord ‘JESUS’ en ŉ kruis is in bloed geskryf,” het Mokhuoane bygevoeg. Die derde slagoffer is die Maandagoggend, 7 Maart 2016, omstreeks 08:00 buite die Dunlop Tyres in Virginia gevind. “Hy het op die grond gelê met gebreekte tande en ŉ mond vol bloed. Langs hom was ook ŉ groot klip met bloedvlekke daarop. Die polisie en nooddienste is na die toneel ontbied. Hy is na een van die hospitale in Welkom gehaas vir mediese behandeling, en is later na ŉ hospitaal in Bloemfontein oorgeplaas waar hy later dood verklaar is.” Fane, ook haweloos, is op 9 Maart 2016 in hegtenis geneem en het 10 Maart 2016 vir die eerste keer in die hof verskyn. Hy het aanvanklik tereg gestaan op twee aanklagte van moord en een van poging tot moord. Die aanklag van poging tot moord is later na ŉ moordklag verander, het Mokhuoane gesê.